google/wiki40b huggingface dataset:
Βαυαρική Ακαδημία Επιστημών

Η Βαυαρική Ακαδημία Επιστημών (γερμ.: Bayerische Akademie der Wissenschaften, BAdW) είναι ανεξάρτητο δημόσιο ίδρυμα, με έδρα στο Μόναχο. Τα μέλη της αποτελούν επιστήμονες των οποίων οι έρευνες έχουν συνεισφέρει σημαντικά στην αύξηση των γνώσεων της ανθρωπότητας στην επιστήμη τους. Ο γενικός σκοπός της Ακαδημίας είναι η προαγωγή των διεπιστημονικών συναντήσεων και επαφών, καθώς και η συνεργασία των εκπροσώπων διαφορετικών ερευνητικών πεδίων.

Ιστορία

Στις 12 Οκτωβρίου 1758 ο δικηγόρος Γιόχαν Γκέοργκ φον Λόρι (1723-1787), νομικός σύμβουλος του Κολεγίου Νομισμάτων και Ορυχείων στο Μόναχο, ίδρυσε την Bayerische Gelehrte Gesellschaft («Βαυαρική Εταιρεία Σοφών»). Αυτό οδήγησε στην ίδρυση από τον εκλέκτορα της Βαυαρίας Μαξιμιλιανό Γ΄ Ιωσήφ της Βαυαρικής Ακαδημίας Επιστημών, στις 28 Μαρτίου 1769. Το ιδρυτικό καταστατικό της Ακαδημίας αναφέρει επίσης μία άλλη σχετική εταιρεία, την «Parnassus Boicus» («Βαυαρικός Παρνασσός»). Πρώτος πρόεδρος της νέας Ακαδημίας έγινε ο Βαυαρός αριστοκράτης Ζίγκμουντ φον Χάιμχάουζεν (Sigmund von Haimhausen, 1708-1793), επικεφαλής της Βαυαρικής Επιτροπής Νομισμάτων και Ορυχείων.
Αρχικώς η Ακαδημία αποτελείτο από δύο τμήματα, την Τάξη Ιστορίας (Historische Klasse) και την Τάξη της Φιλοσοφίας (Philosophische Klasse). Οι φυσικές επιστήμες και τα μαθηματικά υπάγονταν στη δεύτερη. Σήμερα η Ακαδημία χωρίζεται ακόμη σε δύο Τάξεις, αλλά αυτές είναι πλέον η Τάξη Φιλοσοφίας και Ιστορίας (που περιλαμβάνει και τις φιλολογικές και κοινωνικές επιστήμες), και η Τάξη των Μαθηματικών και Φυσικών Επιστημών.

Μέλη

Σε κάθε Τάξη ο αριθμός των τακτικών μελών περιορίζεται στα 45 και των αντεπιστελλόντων μελών στα 80. Ωστόσο, τα τακτικά μέλη με ηλικία μεγαλύτερη ή ίση των 70 ετών δεν μετρούν στο αντίστοιχο όριο. Για τον λόγο αυτόν, ο αριθμός των τακτικών μελών κυμαίνεται συνήθως περί τα 120.
Κατά τη διάρκεια της ιστορίας της η ακαδημία είχε πολυάριθμα διάσημα μέλη, όπως ήταν ο Γκαίτε, οι Αδελφοί Γκριμ, ο Τέοντορ Μόμσεν, οι Αλεξάντερ και Βίλχελμ φον Χούμπολτ, ο Μαξ Πλανκ, ο Ότο Χαν, ο Άλμπερτ Αϊνστάιν, ο Μαξ Βέμπερ, ο Βέρνερ Χάιζενμπεργκ, αλλά και ο Άνθιμος Γαζής.

Πρόεδροι

Ο πρώτος πρόεδρος της Βαυαρικής Ακαδημίας Επιστημών ήταν, όπως προαναφέρθηκε, ο Ζίγκμουντ φον Χάιμχάουζεν. Μεταξύ των μεταγενέστερων προέδρων συγκαταλέγονται και οι Φρήντριχ Χάινριχ Γιακόμπι, Φρήντριχ Βίλχελμ Γιόζεφ Σέλινγκ, Γιούστους φον Λήμπιχ, Ιγκνάτς φον Ντέλινγκερ, Μαξ φον Πέτενκόφερ και Βάλτερ Μάισνερ.
Σημερινός πρόεδρος είναι ο Καθηγητής Καρλ-Χάιντς Χόφμαν, μαθηματικός.

Επιτροπές

Για τη διεκπεραίωση μακροπρόθεσμων προγραμμάτων, η Ακαδημία προβαίνει στη σύσταση επιτροπών. Σήμερα υπάρχουν 37 επιτροπές, στις οποίες απασχολούνται περισσότεροι από 450 άνθρωποι.
1578 Κέρκγουντ

Φυσικά χαρακτηριστικά

Η μέση διάμετρος του Κέρκγουντ εκτιμάται σε 51,88 χιλιόμετρα. O φασματικός τύπος του είναι D, ενώ το γεωμετρικό άλβεδό του είναι 0,0517.
Βοηθητικό σκακιστικό πρόβλημα

Άλλοι τύποι βοηθητικών προβλημάτων

Τα βοηθητικά, όπως και τα άλλα προβλήματα, μπορούν να συντεθούν με μυθικά κομμάτια ή με κανόνες μυθικού σκακιού, όπως είναι η Κίρκη, το Σκάκι πλέγματος (grid chess) ή το Σκάκι περιπόλου (patrol chess). Όλες αυτές οι παραλλαγές μπορούν να συνδυασθούν, (και έχουν μάλιστα συνδυαστεί), οπότε είναι πιθανό να έχουμε ένα σειράς βοηθούμενο σε 7, με δίδυμο, με δύο λύσεις σε κάθε φάση, που χρησιμοποιεί καβαλάρηδες της νύχτας και παράλυση Μαντράζι.
Κουρασάνι

Αρχαία Ρώμη - Πάνθεον

Το Ρωμαϊκό κονίαμα είχε τη δυνατότητα να πήζει και να σκληραίνει μέσα στο νερό (υδραυλική κονία), αντί να διαλύεται από το νερό όπως τα ασβεστοκονιάματα. Χρησιμοποιήθηκε για πλήθος κατασκευών κατά την Ρωμαϊκή εποχή, όπως οδοί, γέφυρες, υδραγωγεία, τα λουτρά του Καρακάλα, το Κολοσσαίο, το Πάνθεον κ.α. Χρησιμοποιώντας λάβα από τα κοντινά ηφαίστεια (π.χ. το Pozuoli εξ ου και ποζολάνες ή ποζολανικά κονιάματα), πετύχαιναν ένα ισχυρότατο μίγμα, με αποτέλεσμα έργα των οποίων η αντοχή εντυπωσιάζει μέχρι σήμερα. Το Πάνθεον είναι ένα από τα αρχαιότερα διασωθέντα ανέπαφα κτίσματα παγκοσμίως, με κύριο οικοδομικό υλικό το Ρωμαϊκό κονίαμα. (The Roman Pantheon: The Triumph of Concrete by David Moore, P.E.).  Το Ρωμαϊκό κονίαμα χρησιμοποιήθηκε επίσης από τον Ρωμαϊκό στρατό, ως συνδετική ύλη για την κατασκευή γεφυριών, χρήσιμα για τις προελάσεις τους.  Το υλικό αυτό με την μοναδική του ιδιότητα να πήζει μέσα στο νερό, συνδυασμένο με τις πέτρες, που εύρισκαν άφθονες στην γύρω περιοχή, επέτρεπε την γρήγορη κατασκευή των γεφυριών, που είχαν ανάγκη.  Για τον σκοπό αυτό λέγεται, ότι έφερναν ηφαιστειακή γη από το ηφαίστειο της Αίτνας.

Αρχαία Ελλάδα - Μινωικά Ανάκτορα

Αν και το τσιμέντο με την μορφή που το ξέρουμε σήμερα δεν υπήρχε στην αρχαία Ελλάδα, υπήρχε εφάμιλλο από μείγμα σβησμένου ασβέστη και ηφαιστειακής γης από την Θήρα (θηραϊκή γη) ή την Νίσυρο, το οποίο συνδυασμένο με άμμο ή χαλίκι, έδινε εκπληκτικά αποτελέσματα και ήταν έτσι φτιαγμένο που να προσεγγίζει ή και να ξεπερνάει σε ιδιότητες το σημερινό τσιμέντο.  Η δεξαμενή νερού της αρχαίας πόλης Καμείρου στην Ρόδο, χωρητικότητας 600 τόνων, αποτελεί δείγμα της χρήσης του αρχαίου τσιμέντου σχεδόν από το 900 π.Χ. Παρόμοια ευρήματα συναντώνται και στην Κνωσό, στα Μινωικά ανάκτορα, που θεωρούνται από τα σημαντικότερα τεχνολογικό επιτεύγματα μέχρι σήμερα.

Βυζάντιο - Αγία Σοφία

Η θρυλική Αγια Σοφιά είναι ένα αρχιτεκτονικό αριστούργημα, που οφείλει πολλά στα δομικά υλικά της εποχής. Η αναπληρώτρια καθηγήτρια στο τμήμα Χημικών Μηχανικών του Εθνικού Μετσοβίου Πολυτεχνείου, Τώνια Μοροπούλου, έψαξε τα βυζαντινά κείμενα στο Φανάρι και βρήκε μια περιγραφή του 9ου αιώνα, που αφορά στην κατασκευή του ναού και ειδικά την σύνθεση των κονιαμάτων της Αγιά Σοφιάς, το περίφημο βυζαντινό τσιμέντο, που είναι και το πιο κρίσιμο υλικό για τη άμεμπτη συμπεριφορά του μνημείου στους σεισμούς. Το ίδιο υλικό, το λεγόμενο τότε «κουρασάνι» χρησιμοποίησαν τον 18ο αιώνα στην παλαιά πόλη της Ρόδου για να επικαλύψουν και να αδιαβροχοποιήσουν τις στέγες αλλά και παλιότερα οι μονές του Αγίου Όρους και άλλα Βυζαντινά κτίσματα, πολλά από τα οποία σώζονται μέχρι σήμερα, αδιάψευστοι μάρτυρες της αντοχής του εξαιρετικού αυτού υλικού.
Χουάν Φιγκερόα

Καριέρα

Ο Χουάν Φιγκερόα πρωτοέπαιξε βόλει με την ομάδα της Στρατιωτικής Ακαδημίας του Μπάγιαμον, στο Πουέρτο Ρίκο. Όταν αποφοίτησε από την ακαδημία, εισήχθη στο Πανεπιστήμιο της Καλιφόρνια, όπου με την κολλεγιακή ομάδα, τους Τρόγιανς, συμμετείχε στο κολλεγιακό πρωτάθλημα των ΗΠΑ.
Οι ατομικές του διακρίσεις τον οδήγησαν μέχρι και τη εθνική ομάδα της χώρας του σε επίπεδο ανδρών (ήταν ήδη διεθνής σε επίπεδο νέων από το 2004). Το 2008 μετεγγράφη στους Πλατανέρος, τοπική ομάδα του Πουέρτο Ρίκο, στην οποία παρέμεινε για ένα χρόνο.
Το 2009 αποφάσισε να αφήσει την πατρίδα του και να αναζητήσει τον επόμενο σταθμό της καριέρας του στην Ευρώπη. Τελικώς, κατέληξε στη Γερμανία και την BΚ Φράνκεν, με τη φανέλα της οποίας αγωνίστηκε την περίοδο 2009-10. Στη συνέχεια επέστρεψε στο Πουέρτο Ρίκο για λογαριασμό της τοπικής Κοροζάλ, ωστόσο τον Ιανουάριο του 2012 βρέθηκε και πάλι στην Ευρώπη προκειμένου να μεταγραφεί στον Ολυμπιακό Πειραιώς. Στην ομάδα του Πειραιά ωστόσο δεν έμεινε παρά μονάχα για λίγους μήνες.
Το 2012 και μετά το αποτυχημένο πέρασμά του από την Ελλάδα, ο Φιγκερόα επέστρεψε στην πατρίδα του και μετεγγράφη στην Καπιτάνες ντε Αρετσίμπο, με την οποία μάλιστα κατέκτησε το εγχώριο πρωτάθλημα του 2014.
Επόμενο σταθμό στην καριέρα του Φιγκερόα αποτέλεσε η Γκουαϊνάμπο, στην οποία παραμένει μέχρι σήμερα.

Διεθνείς συμμετοχές

Ο Χουάν Φιγκερόα είναι διεθνής με την εθνική ομάδα πετοσφαίρισης του Πουέρτο Ρίκο από το 2004 σε επίπεδο νέων και από το 2006 σε επίπεδο ανδρών έχοντας πραγματοποιήσει δεκάδες συμμετοχές.
Φρατρία

Φρατρία χαρακτηρίζεται στην αρχαία Ελληνική κοινωνία μια κοινωνικοπολιτική ομάδα ανθρώπων ενταγμένη τυπικά σε ένα σύνολο με συγκεκριμένους στόχους, επιδιώκοντας κοινούς ιδιοτελείς σκοπούς. Απαρτίζονταν από όμαιμους που είχαν έναν κοινό πρόγονο - γενάρχη, έτρωγαν απ' την ίδια χύτρα και ανέπνεαν τον ίδιο αέρα, προϋποθέσεις κοινής διαμονής. Ετυμολογικά προέρχεται απ' την λέξη Φράτηρ-Φράτερ/Φράτωρ, προερχόμενη απ' τη Μινωική Γλώσσα, όπου δηλώνει τον «αδελφό», μιας και τα μέλη της φρατρίας ήταν «αδέλφια» μεταξύ τους ή αλλιώς «αδελφά γένη».
Αναιμία χρόνιας νόσου

Παθοφυσιολογία

Σημαντικό ρόλο στη δημιουργία της αναιμίας παίζουν οι κυτταροκίνες που παράγονται κατά την φλεγμονή, όπως η IL-1 και η IL-6, οι οποίες διεγείρουν την παραγωγή εψιδίνης από το ήπαρ. Η εψιδίνη φαίνεται να μπλοκάρει την εξαγωγή του σιδήρου από τα αποθηκευτικά κύτταρα (εντεροκύτταρα, ηπατοκύτταρα, μακροφάγα) κι έτσι δεν αποδίδεται επαρκές σίδηρο στους ερυθροβλάστες για να γίνει η αιμοποίηση.
Εκλογές στην Ιρλανδία

Στην Ιρλανδική Δημοκρατία διεξάγονται γενικές εκλογές, στο πλαίσιο του κοινοβουλευτικού συστήματος διακυβέρνησης. 
Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω.

Πρώτο δημοψήφισμα, 2008

Στις 12 Ιουνίου του 2008 η χώρα έγινε η μόνη από τις 27 στην ΕΕ που έθεσε σε δημοψήφισμα την πρόταση για έγκριση ή μη της μεταρρυθμιστικής συνθήκης της ΕΕ. 
Τα επίσημα αποτελέσματα έδειξαν ότι το 53,4% των ψηφισάντων τάχθηκε κατά της συνθήκης έναντι 46,6% που τάχθηκαν υπέρ.

Δεύτερο δημοψήφισμα, 2 Οκτωβρίου 2009

Τελικά η συνθήκη εγκρίθηκε με ποσοστό 67,13% σε ένα δεύτερο δημοψήφισμα, που διεξήχθη στις 2 Οκτωβρίου 2009 έναντι 32,87% που ψήφισαν αρνητικά . Ειδικότερα, υπέρ ψήφισαν 1.214.268 και κατά 594.606, βρέθηκαν 7.224 άκυρα (0,4%) επί συνόλου 1.816.098. Οι εγγεγραμμένοι ήταν συνολικά 3.078.132 και η συμμετοχή της τάξης του 59%.

Δημοψήφισμα για αναθεώρηση του Συντάγματος, 2012

Το Κοινοβούλιο πρότεινε νομοσχέδιο για την αναθεώρηση του Συντάγματος, με σκοπό την προστασία των παιδιών. Το νομοσχέδιο εγκρίθηκε και από τα δύο σώματα του Κοινοβουλίου (Oireachtas) στις 10 Οκτωβρίου 2012 και επικυρώθηκε με δημοψήφισμα στις 10 Νοεμβρίου 2012, με 58% υπέρ και συμμετοχή 33,5%.

Συνταγματικά δημοψηφίσματα 2013

Δύο ταυτόχρονα συνταγματικά δημοψηφίσματα διεξήχθησαν στις 4 Οκτωβρίου 2013. Με βάση την 32η αναθεώρηση του Συντάγματος τέθηκε σε δημοψήφισμα η πρόταση να καταργηθεί η Γερουσία  (Seanad Éireann), η Άνω βουλή (Oireachtas), πρόταση που απορρίφθηκε από τους ψηφοφόρους με 51,7% όχι και 48,2 ναι. Αντίθετα, οι πολίτες υπερψήφισαν (με ποσοστό 65,1% έναντι 34,8% που ψήφισαν αρνητικά) τη δεύτερη πρόταση ίδρυσης ενός εφετείου.

Δημοψήφισμα για γάμους ομοφύλων και όριο ηλικίας για υποψηφιότητα προέδρου 2015

To 2015 στις 22 Μαΐου διεξήχθη δημοψήφισμα για την αναθεώρηση του συντάγματος, για δύο ερωτήματα. Οι ψηφοφόροι ενέκριναν την πρόταση (υποστηρίχθηκε και από την κυβέρνηση) να επιτραπεί η τέλεση γάμων μεταξύ ατόμων του ίδιου φύλου. Έτσι, η καθολική Ιρλανδία έγινε η πρώτη χώρα όπου οι πολίτες ενέκριναν το γάμο μεταξύ ομοφύλων. Συνολικά, περισσότεροι από 3,2 εκατομμύρια  ψηφοφόροι κλήθηκαν στις κάλπες. Ειδικότερα, το 62,07% των πολιτών υπερψήφισε την πρόταση για τους γάμους μεταξύ ομοφύλων.
Το δεύτερο ερώτημα είχε να κάνει με την μείωση του ορίου ηλικίας για να είναι κάποιος υποψήφιος πρόεδρος από τα 35 στα 21 χρόνια. Οι ψηφοφόροι καταψήφισαν την πρόταση για μείωση με ποσοστό 73% έναντι 27% που την υποστήριξαν.

Νομιμοποίηση αμβλώσεων

Στο πρώτο δημοψήφισμα του 2018, εγκρίθηκε η 36η τροποποίηση του Συντάγματος της Ιρλανδίας, με την οποία νομιμοποιήθηκαν οι αμβλώσεις στη χώρα. Η ψηφοφορία έγινε στις 25 Μαΐου 2018. Το "ναι" των ψηφοφόρων ήταν σε ποσοστό 66,4% έναντι 33,6% που καταψήφισαν την πρόταση. Η νέα νομοθεσία τέθηκε σε ισχύ στις 18 Σεπτεμβρίου 2018. Το ποσοστό συμμετοχής ήταν 64,13%.

Κατάργηση βλασφημίας

Το δεύτερο δημοψήφισμα διεξήχθη στις 26 Οκτωβρίου 2018 και οι πολίτες σε ποσοστό 64,85% (έναντι 35,15% που καταψήφισαν) τάχθηκαν υπέρ της τροποποίησης του συντάγματος, ώστε να αρθεί επίσημα η απαγόρευση της βλασφημίας. Η συμμετοχή ήταν 43,79%.
Μίλο Πέτροβιτς-Νιέγκος

Βιογραφία

Ήταν γιός του Ντζούρο, δισεγγονού του Ντζούρο (αδελφού του Βασιλείου μητροπολίτη του Τσέτινγιε και κυβερνήτη του Μαυρβουνίου). Μητέρα του ήταν η Στάνε-Τσάνε Ντζουράσκοβιτς. Γεννήθηκε στο Νιέγκος, κοντά στο Τσέτνιγιε.
Κατά τον Α΄ Παγκόσμιο Πόλεμο ήταν διοικητής ταξιαρχίας στο Λόβτσεν. Άφησε το Μαυροβούνιο το 1919 και ταξίδεψε για τα επόμενα έτη σε όλο τον κόσμο για την προώθηση των δικαιωμάτων του Μαυροβουνίου και την ανανέωση της πολιτείας του. Ήταν 5ος εξάδελφος του Νικολάου Α΄ του Μαυροβουνίου. Όταν το 1928 γεννήθηκε η κόρη του, άφησε το επόμενο έτος την οικογένειά του και εγκαταστάθηκε στο Λονδίνο και μετά το Δουβλίνο, όπου έγινε ιδιοκτήτης καταστήματος με αντίκες.
Έπειτα μετέβη στο Γκάλγουέι της Ιρλανδίας και εκεί απεβίωσε το 1978 σε ηλικία 89 ετών. Τάφηκε στον καθεδρικό της Αγ. Μαίρης στο Λίμερικ της Ιρλανδίας.
Τζιβαέρι (τηλεοπτική σειρά)

Πλοκή

Η Βέρα, μια νέα και όμορφη τραγουδίστρια, δουλεύει σε κρουαζιερόπλοιο. Συζεί με τον Σταύρο, που δουλεύει κι αυτός στο κρουαζιερόπλοιο αλλά το πάθος του είναι ο τζόγος. Κάποια μέρα την ειδοποιούν ότι ο πατέρας της, που μένει στα Κύθηρα, με την μικρή της αδελφή την Αλίκη, πνίγηκε. Η Βέρα επιστρέφει στο νησί για την κηδεία και εκεί συναντιέται με τον γιατρό του νησιού, τον Αντώνη, ο οποίος υπήρξε ο νεανικός της έρωτας. Αποφασίζει να μείνει στο νησί για να προστατεύσει την μικρή αδελφή της. Ξανασυναντά τον Αντώνη και αγοράζει μια πανσιόν. Ο Σταύρος όμως έρχεται στο νησί και όταν η Βέρα τον διώχνει, τα φτιάχνει με την Αλίκη για να την εκδικηθεί. Κάποια στιγμή όμως η Αλίκη ανακαλύπτει ότι ο Σταύρος την κοροϊδεύει. Πάνω στην απελπισία και τον θυμό της τον πυροβολεί και η Βέρα, για να γλυτώσει την μικρή της αδελφή παίρνει εκείνη την ευθύνη του φόνου επάνω της και περνάει από δίκη.
Ευάγγελος Ματζαράκης

Ο Ευάγγελος ή Ευαγγέλης Ματζαράκης ήταν Έλληνας πλοίαρχος και αγωνιστής της Ελληνικής Επανάστασης του 1821. Διετέλεσε έπαρχος της επαναστατημένης Σαντορίνης και αντιπρόσωπος του νησιού κατά την Γ΄ Βουλευτική Περίοδο στη διάρκεια της Επανάστασης (1824-1826). Ο Ματζαράκης είχε οριστεί το 1821 από τον Δημήτριο Υψηλάντη ως Επίτροπος της Άσπρης Θάλασσας, δηλαδή εκπρόσωπος της ηγεσίας της Επανάστασης «στα νησιά του Αρχιπελάγους» (Αιγαίο Πέλαγος: Κυκλάδες και Βόρειες Σποράδες).

Βιογραφία

Ο Ματζαράκης γεννήθηκε στην Κεφαλονιά, αλλά είχε καταγωγή από τη Σαντορίνη.  Έλαβε εντολήν από τον Δημ. Υψηλάντη να μεταβεί στο νησί της ιδιαίτερης καταγωγής του, με στόχο να ξεσηκώσει τους κατοίκους ενάντια στον τουρκικό ζυγό, επιδίδοντας σχετική επιστολή του Αλέξανδρου Υψηλάντη (με τοποχρονολόγηση «εν Κισνόβῃ τη 29ῃ Δεκεμβρίου 1820») στους Έλληνες άρχοντες του τόπου και στον επίσκοπο των Ορθοδόξων Ζαχαρία Κυριακό. Στο γράμμα που μετέφερε μαζί του ο Ματζαράκης, ο Υψηλάντης ανέφερε: «Στέλλω προς υμάς τον παρουσιαζόμενον καπετάν Ευάγγελον Ματζαράκη, άνδρα φιλογενέστατο και δια τον μεγάλον ζήλον τον οποίον έδειξεν εις πολλάς περιπτώσεις αξιοσέβαστον, όστις είναι προσταγμένος να σας ειπή τους σκοπούς μας [σημ. εννοεί της Φιλικής Εταιρείας] και να οδηγήση έκαστον εις όσα παρ' αυτού ζητεί σήμερον».  
Οι πρόκριτοι της Σαντορίνης ανταποκρίθηκαν στην έκκληση του «σεβαστού Πρίγκιπος Αλεξάνδρου Υψηλάντου», που είχε σταλεί διαμέσου του φιλογενούς συμπατριώτου Ματζαράκη, αποφασίζοντας την ενίσχυση των δυνάμεων του Αγώνα με την αποστολή 70 ανδρών και ενός ιερέα στις Σπέτσες και «κρασί βαρέλες εκατόν» στην Ύδρα. Στις 5 Μαΐου 1821 ο Ματζαράκης ύψωσε τη σημαία της επανάστασης. Πέτυχε να εκδιώξει τους Τούρκους από το νησί με τη βοήθεια Κεφαλονιτών που ζούσαν στη Σαντορίνη, διότι ο τοπικός πληθυσμός δεν επέδειξε ιδιαίτερο επαναστατικό ζήλο, για άμεση συμμετοχή, ενώ το ετερόδοξο τμήμα του (οι μη Ορθόδοξοι, οι Καθολικοί της Σαντορίνης) ήταν ενάντιο στον ξεσηκωμό. Αργότερα όμως, ο Ματζαράκης αναγκάστηκε να φύγει. Ήρθε σε σύγκρουση με τον μητροπολίτη Ζαχαρία, ο οποίος  του είχε συμπαρασταθεί αρχικά, καθώς και με τους κατοίκους του νησιού, όπως έχει λεχθεί λόγω του αυταρχικού χαρακτήρα του και αυθαιρεσιών που διέπραξε.
Τερέλ Καστλ

Καριέρα

Ο Καστλ ξεκίνησε να παίζει στο "Southwestern Community College" της Αϊόβα το 1991, πριν συνεχίσει στο πανεπιστήμιο Nicholls State University της Λουιζιάνα για την σεζόν 1995-96, έχοντας μέσο όρο 18,3 πόντων. Το 1997 μεταγράφηκε στη Κοτσάνι Ντέλικεϊτς (ομάδα της Βόρειας Μακεδονίας), συνεχίζοντας στην βοσνιακή Σλόμποντα Τούζλα από το 1998 μέχρι το 2001. Αγωνιζόταν ως κοινοτικός, αφού διέθετε βοσνιακό διαβατήριο.
Το 2001, έπαιξε για την ισραηλινή Μακάμπι Ρα' Ανανά, συνεχίζοντας στην Γαλλία και τις Μπουργκ Ον Μπρες και Στρασμπούρ, ενώ το 2003-04 αγωνίστηκε στην γερμανική Όλντενμπουργκ.
Το καλοκαίρι του 2004 μεταγράφηκε στον Άρη, καταλαμβάνοντας την πέμπτη θέση στο πρωτάθλημα και χάνοντας το κύπελλο Ελλάδος στον τελικό με αντίπαλο τον Παναθηναϊκό.
Το 2005-06, ο Άρης έφθασε μέχρι τον τελικό του ULEB Cup, όπου ηττήθηκε από την Ντιναμό Μόσχας, με τον Καστλ βασικό στέλεχος της ομάδας του. Οι "κίτρινοι" κατέλαβαν την τρίτη θέση στο ελληνικό πρωτάθλημα για δύο συνεχόμενες σεζόν, κερδίζοντας την συμμοετχή τους στην διοργάνωση της Ευρωλίγκα, με τον Καστλ να έχει μέσο όρο 11,9 πόντους το 2006 και 12,6 πόντους το 2007.
Το καλοκαίρι του 2008, μεταγράφηκε στην Ουνικάχα Μάλαγα και ολοκλήρωσε την σεζόν στην Ολύμπια Λάρισας. Μετά από ένα σύντομο πέρασμα από την βοσνιακή Ιγκοκέα, επέστρεψε και πάλι στην Ελλάδα και αυτή την φορά τον Ηρακλή Θεσσαλονίκης, ο οποίος αγωνιζόταν στην Α2 εθνική κατηγορία.
Την σεζόν 2010-11, αγωνίστηκε με την ομάδα της ΑΕΚ, η οποία κατατάχθηκε προτελευταία και υποβιβάστηκε. Ο Τερέλ Καστλ έκλεισε την καριέρα του αγωνιζόμενος στην Σουηδία, αρχικά με τους Ιγκλς και στην συνέχεια με την Έκο Έρεμπρο.
Μοιραίικα Αχαΐας

Ιστορία

Το χωριό είναι σχετικά νέο και δημιουργήθηκε στις αρχές του 20ού αιώνα. Μετά την επανάσταση του 1821 ποιμένες από του Μοίρα κατέβαιναν με τα πρόβατα τους στην περιοχή και έμεναν σε πρόχειρες καλύβες αρχικά και από το 1870 έφτιαξαν τις πρώτες κατοικίες. Μόνιμη κατοίκηση αναφέρεται μετά το 1910. Έως τότε οι κάτοικοι μετακινούνταν μεταξύ Μοιραίικων και Μοίρα, θερινή και χειμερινή κατοικία. Χωριό αναφέρεται σε απογραφή πρώτη φορά το 1879 και σε απογραφή του 1920 με 46 κατοίκους. Αναφέρεται ότι αυτοί οι πρώτοι κάτοικοι είχαν εκτάσεις και σε γειτονικά χωριά, όπως στο Αστέρι.
Το 1915 εντάχτηκε στην κοινότητα Βραχνέικων και το 1954 εντάχτηκε στην κοινότητα Θεριανού. Από το 1998 έως το 2010 αποτελεσε οικισμό του δημοτικού διαμερίσματος Βραχναίικων του Δήμου Βραχναίικων.

Συνοικίες

Συνοικίες του χωριού είναι τα Θωμαίικα και τα Λατσαίικα, των οποίων το όνομα είναι ανθρωπωνυμικό.
Αφρατί Ηρακλείου

Ονομασία

Το χωριό σύμφωνα με μία εκδοχή οφείλει το όνομά του στο αφράτο χώμα της περιοχής, το οποίο βρίσκεται τριγύρω και μέσα στο χωριό. Μια άλλη υπόθεση θέλει την ονομασία να προέρχεται από το α+φρέαρ= χωρίς νερό, έλλειψη νερού.  
Σύμφωνα με άλλη υπόθεση, το όνομα προέρχεται από την Αφροδίτη, που ήταν η λατρευόμενη θεά των Αρκάδων, οι οποίοι εικάζεται ότι έκτισαν την πόλη τους στη θέση του σημερινού οικισμού. Πιθανότατα οι Αρκάδες κατοικήθηκαν για πρώτη φορά από κατοίκους της σημερινής Αρκαδίας στην Πελοπόννησο.
Άλλη εκδοχή λέει ότι πιθανόν να σχετίζεται με το λατινικό frate, πληθ. frati=καλόγηροι" ή και με το επώνυμο Αφράτος.

Ιστορικά στοιχεία

Κοντά στο χωριό, στο ύψωμα Προφήτης Ηλίας (στα 668 μ.) υπήρχε αρχαία πόλη, με το όνομα Αρκαδία ή Αρκάδες. Ως ανεξάρτητη πόλη έκοψε δικά της νομίσματα. Στα πρώτα χριστιανικά χρόνια έγινε έδρα Επισκόπου. Στο Αφρατί βρέθηκε και αρχαία οινοχόη που χρονολογείται από την ανατολίζουσα περίοδο. Οι αρχαιολογικές ανασκαφές έγιναν από την Ιταλική Αρχαιολογική Σχολή και ήρθαν στο φως, μεταξύ άλλων, αρχαίες οικίες και μία νεκρόπολη που χρονολογούνται τον 7ο, 8ο και 9ο αιώνα π.Χ. Την ίδια εποχή τοποθετείται η ίδρυση της αρχαίας πόλης των Αρκάδων από πολλούς αρχαιολόγους. 
Το χωριό δεν αναφέρεται σε κανέναν ενετικό κατάλογο με χωριά, ούτε όμως και στην τουρκική απογραφή του 1671. Με το όνομα Φρατί αναφέρεται στην τουρκική απογραφή του 1881.
Μαρκ Τόμσον

Πρώτα χρόνια

Ο Τόμσον γεννήθηκε στο Λονδίνο και μεγάλωσε στο Χερτφορτσάιρ μαζί με τη μητέρα του Σίδνεϊ Κόρνταφ, την αδελφή του Αικατερίνη και τον πατέρα του Ντάνκαν Τζον Τόμσον.

Γενικός Διευθυντής

Ο Τόμσον διορίστηκε Γενικός Διευθυντής στις 21 Μαΐου του 2004. Διαδέχτηκε τον Γκρεγκ Ντάικ, ο οποίος αντικαταστάθηκε από τον υπηρεσιακό Μαρκ Μπάιφορντ, έπειτα από την παραίτησή του στις 29 Ιανουαρίου του 2004. Η απόφαση να γίνει ο Τόμσον Γενικός Διευθυντής πάρθηκε από το διοικητικό συμβούλιο του BBC. Τελικά ο Τόμσον ανέλαβε καθήκοντα Γενικού Διευθυντή στις 22 Ιουνίου 2004.

The New York Times Company

Στις 14 Αυγούστου του 2012, ο Τόμσον έγινε ο διευθύνων σύμβουλος της εταιρείας The New York Times Company, αναλαμβάνοντας καθήκοντα τον Νοέμβριο του ίδιου έτους.

Βαθμολογία

Το 2009, ο Τόμσον ήταν ο 65ος πιο ισχυρός άνθρωπος του κόσμου, σύμφωνα με το περιοδικό Forbes.

Προσωπική ζωή

Ο Τόμσον κατοικεί στην Οξφόρδη με τη σύζυγό του Τζέιν Μπλούμπεργκ, με την οποία είναι παντρεμένος από το 1987. Ο Τόμσον έχει δύο υιούς και μία κόρη. Επίσης, ο Τόμσον είναι μέλος του ιδιωτικού κλάμπ Reform Club.
Νικόλαος Ζαρλής

Βιογραφικά στοιχεία

Είχε σπουδάσει νομικά και είχε διατελέσει πρόεδρος του δικηγορικού συλλόγου Βόλου. Ασχολήθηκε με τα κοινά εκλεγόμενος δημοτικός σύμβουλος Βόλου καθώς και πρόεδρος του δημοτικού συμβουλίου.
Εξελέγη βουλευτής Λάρισας στις εκλογές του Αυγούστου 1910 και επανεξελέγη σε αυτές του Μαΐου 1915.
Νάνσυ Μακρή

Πρώιμος βίος και εκπαίδευση

Γεννήθηκε στην Αθήνα στις 5 Σεπτεμβρίου 1962. Αποφοίτησε από το Εθνικό και Καποδιστριακό Πανεπιστήμιο Αθηνών το 1985 με πτυχίο στην Χημεία, υπό την επίβλεψη του καθηγητή Κ. Α. Νικολαΐδη. Στη συνέχεια, σπούδασε στο Πανεπιστήμιο της Καλιφόρνια, Μπέρκλεϋ από όπου έλαβε το διδακτορικό της το 1989 υπό την επίβλεψη και καθοδήγηση του Ουίλιαμ Μίλερ (William H. Miller). Ο τίτλος της διατριβής της ήταν Θεωρητικές μέθοδοι για τη μελέτη της χημικής δυναμικής. Το 1992 παντρεύτηκε τον φυσικό χημικό Μάρτιν Γκρούμπελε (Martin Gruebele).

Σταδιοδρομία

Η Νάνσυ Μακρή ήταν Νέος Συνεργάτης του Πανεπιστημίου Χάρβαρντ για δύο χρόνια, από το 1989 έως το 1991. Άρχισε να εργάζεται στο Τμήμα Χημείας του Πανεπιστημίου Ιλλινόις στην Ουρμπάνα-Σαμπέιν το 1992. Το 1996 έγινε Αναπληρώτρια Καθηγήτρια, και το 1999, Καθηγήτρια Χημείας και Φυσικής. Είναι η προεξέχουσα ερευνήτρια στην Ομάδα Έρευνας της, που μελετά τη θεωρητική κατανόηση της κβαντικής δυναμικής συμπυκνωμένης φάσης, και έχει συγγράψει πάνω από 100 επιστημονικά άρθρα. Ακόμη, είναι συνεργάτης στο Ινστιτούτο Επιστήμης και Τεχνολογίας Μπέκμαν (Beckman Institute for Science and Technology).
Εργάζεται στο πεδίο της θεωρητικής χημικής φυσικής. Έχει αναπτύξει νέες θεωρητικές προσεγγίσεις για την προσομοίωση τη δυναμικής των κβαντικών μηχανικών φαινομένων.  Η Δρ. Μακρή ανέπτυξε νέες μεθόδους υπολογισμού με αριθμητική ακρίβεια ολοκληρωτικής πορείας για την προσομοίωση της δυναμικής των συστημάτων στα αρμονικά ποσοτικομηχανικά περιβάλλοντα. Οι αλγόριθμοι προσομοίωσης της, εξετάζουν τους περιορισμούς της εξίσωσης Σρέντινγκερ (Schrödinger), οι οποίοι μπορούν να περιγράψουν τις φυσικές μεταβολές επακριβώς στην κβαντική κατάσταση των μικρών μορίων. Με τον εντοπισμό πτυχών των προσομοιώσεων που μπορούν να απλοποιηθούν αποτελεσματικά, η ομάδα της Δρ. Μακρή ανέπτυξε «τη πρώτη πλήρως κβαντική μηχανική μεθοδολογία για τον υπολογισμό της εξέλιξης ενός κβαντικού συστήματος σε ένα ποσοτικομηχανικό περιβάλλον με την εφαρμογή μιας επαναλαμβανόμενης αποσύνθεσης της αναπόσπαστης πορείας έκφρασης του Φέινμαν (Feynman’s path integral expression).» Τέτοιου είδους απλοποιήσεις καθιστούν δυνατό τον υπολογισμό αποτελεσμάτων που αλλιώς δεν θα ήταν μαθηματικά εφικτοί. Η προσεκτική της εξέταση του συστήματος της κβαντικής απαγωγής είχε αποτέλεσμα σε τεχνικές, για την αποφυγή του προβλήματος σήμανσης Μόντε Κάρλο.
Η δυνατότητα μοντελοποίησης αντιδράσεων μεταφοράς πρωτονίων και ηλεκτρονίων εφαρμόστηκαν επιτυχώς σε βιολογικά συστήματα όπως η κβαντική προσομοίωση μεταφοράς ηλεκτρονίων σε βακτηριακή φωτοσύνθεση, προσφέροντας μια «ολοκληρωμένη και ξεκάθαρη εικόνα της διαδικασίας». Η πιο πρόσφατη έρευνα της εστιάζει στην ανάπτυξη μεθοδολογίας για την ημικλασική εμπρός-πίσω δυναμική με τη χρήση κλασικών υπολογισμών πορείας. Αυτή η προσέγγιση χρησιμοποιήθηκε για τη μοντελοποίηση της δραστηριότητας του ηλίου τόσο σε φυσιολογική όσο και σε υπερρευστή φάση, εξετάζοντας τα στατιστικά φαινόμενα Μπος σε σχέση με τις φασικές μεταβολές.